b'\n_START_ARTICLE_\nMary Molek\n_START_SECTION_\n\xc5\xbdivljenjepis\n_START_PARAGRAPH_\nMary Molek, rojena Jugg je bila slovenskega rodu. Po diplomi leta 1932 iz naravoslovja na kolid\xc5\xbeu v Pitsburgu je najprej opravljala poklic u\xc4\x8diteljice, kasneje pa se je zaposlila v muzeju. Po poroki z I. Molekom je 1934 nadaljevala \xc5\xa1tudij na \xc4\x8dika\xc5\xa1ki univerzi in magistrirala iz psihologije. Do leta 1963 je delala v javnih izobra\xc5\xbeevalnih ustanovah, nato pa je postala skrbnica priseljenskega arhiva na minesotski univerzi v Saint Paulu, leta 1969 pa je prevzela mesto arhivske kuratorke v dr\xc5\xbeavnem muzeju.\n_START_SECTION_\nLiterarno delo\n_START_PARAGRAPH_\nMolekova je prve v angle\xc5\xa1\xc4\x8dini napisane, predvsem refleksivne, socialne in razpolo\xc5\xbeenjske pesmi objavila v Mladinskem listu, v novelah, ki jih je ravno tako objavljala, pa je izpovedovala socialno in avtobiografsko tematiko. Leta 1976 je izdala roman z \xc5\xbeivljenjepisem svoje matere Imigrant Woman, po mo\xc5\xbeevi smrti je v angle\xc5\xa1\xc4\x8dino prevedla in objavila njegov roman Dva svetova (Two Worlds, Dover, Delaware, 1978) in izdala njegov \xc5\xbeivljenjepis A Comprehensive Bibliography of the Literary Works of Ivan (John) Molek (Dover, Delaware, 1976). Leta 1979 je prav tam iz\xc5\xa1la njena priredba in prevod mo\xc5\xbeevih spominov \xc4\x8cez hribe in doline (Slovene Immigrant History, 1900-1950).'